Bratislava 12. apríla (TASR) - Ak ministerstvo financií stiahne svoj návrh novely o dani z pridanej hodnoty, pripravia ho experti Demokratickej strany (DS) a predložia ako poslanecký návrh. Podľa predsedu DS Ľudovíta Kaníka nie je totiž prijateľný súčasný stav, keď živnostníci a podnikatelia na Slovensku úverujú štát piatimi miliardami korún ročne. V súlade s platnou normou platia daňovníci DPH skôr, ako dostanú platbu, na ktorú sa toto zaťaženie viaže. Návrh novely, ktorá rieši tento stav, už podľa Kaníka ministerstvo vypracovalo, prešiel medzirezortným pripomienkovaním, proces jeho prijímania bol však zabrzdený a uvažuje sa o jeho stiahnutí.
Je to nenormálna daňová deformácia, povedal dnes Kaník pred novinármi. "Upozorňujeme na to dopredu preto, aby sme predišlo stavu, na ktorý MF SR podráždene reaguje, keď tvrdí, že pripravovalo isté normy, ale akosi ich zabudlo preložiť," dodal.
Líder DS sa dnes zároveň opakovane kriticky vyjadril na adresu ministerky financií Brigity Schmögnerovej, ktorá presadzuje zavedenie 10-% dane z prevodu a prechodu nehnuteľností. Tento návrh je v protiklade k zámeru DS znížiť sadzbu uvedenej dane na štyri, maximálne päť percent. DS pritom argumentuje pozitívnymi skúsenosťami z Českej republiky, ktorá urobila tento krok už pred piatimi rokmi a podľa DS sa príjmy štátu z tejto dane zvýšil v priebehu rokov 1994 až 2000 až desaťnásobne.
* ds zll